
Yr Amhersonol 

Mae ffurfiau’r amhersonol yn cael eu defnyddio mewn cyd-destunau ysgrifenedig ffurfiol.  Mae’r amhersonol yn ddefnyddiol iawn ar gyfer ysgrifennu cofnodion.

Dyma’r terfyniadau:

-ir		y presennol				e.e.	dywedir
-wyd		y gorffennol				e.e.	ysgrifennwyd
-id		yr amherffaith a’r amhenodol	e.e.	edrychid
-er		y gorchmynnol			e.e.	sylwer

· Nid yw’r terfyniadau hyn yn dweud pwy sy’n gweithredu.
· Mae’r gweithredwr yn cael ei nodi ar ôl gan, e.e.  
Ysgrifennwyd dau lythyr gan Efa.
· Nid oes angen treiglo gwrthrych berfau amhersonol, e.e.  
Cyhoeddwyd dyddiad y cyfarfod nesaf.
· Mae ni neu nid yn cael eu gosod o flaen y ffurf amhersonol er mwyn cyfleu’r negyddol ac mae angen cofio treiglo’n llaes neu’n feddal, e.e. 
	Ni lwyddwyd i orffen y gwaith mewn pryd.
Ni chyhoeddir y dyddiad gan y Cadeirydd tan ddiwedd y cyfarfod.

Dyma ambell ffurf afreolaidd:

		Presennol		Gorffennol

mynd		eir			aed, aethpwyd
dod		deuir			daethpwyd
cael		ceir*			caed, cafwyd
gwneud	gwneir		gwnaed, gwnaethpwyd

*Mae ceir yn gallu cael ei ddefnyddio yn lle mae yna, e.e.
Ceir nifer o ddarlithoedd ar ddydd Llun fel arfer.
Mae yna nifer o ddarlithoedd ar ddydd Llun fel arfer.









































Ymarfer

Dewiswch y geiriau cywir yn y cofnodion yma.

Pwyllgor Technoleg Gwybodaeth 

Yn bresennol:  
Nia James (NJ) – Cadeirydd, Carys Davies (CD), Lleucu Roberts (LlR), Dafydd Williams (DW), Neil Hunt (NH), Kevin Griffiths (KG)

1.  Croeso
Croesewir/Croesawyd pawb i’r cyfarfod gan y Cadeirydd.

Derbyniwyd/Derbynnir ymddiheuriadau gan Sioned Reed, Elisabeth Francis a Robert Daniels.

Rhodder/Rhoddwyd croeso cynnes i LlR, a oedd yn mynychu’r cyfarfod am y tro cyntaf.


2 Cofnodion y cyfarfod diwethaf

Cytunwyd bod/fod angen gwneud sawl newid i gofnodion y cyfarfod diwethaf:

Tudalen 4, Pwynt 6 – ‘Cynhelir/Cynhaliwyd cynhadledd undydd yng Nghasnewydd y llynedd.’

Tudalen 4, Pwynt 6 – ‘Cynhelir/Cynhaliwyd cynhadledd undydd yng Ngregynog y flwyddyn nesaf.’
 

3. Materion yn codi

Rhoddodd y Cadeirydd grynodeb o’r materion sydd wedi’u cyflawni yn erbyn pob pwynt gweithredu ers y tro diwethaf.  Ni drafodwyd/thrafodwyd unrhyw bwyntiau ychwanegol.

Gofynnwyd/Gofynnodd CD a oedd hi’n bosibl derbyn y cofnodion yn fwy prydlon yn y dyfodol.

4. Gwefan:  Adroddiad cynnydd





Dosbarthwyd daflen/taflen ddefnyddiol gan/wrth y Cadeirydd yn nodi’r cynnydd ers y cyfarfod diwethaf.  Nodir/Nodwyd y materion hyn:

O fis Medi nesaf ymlaen:
· bydd y dudalen groeso yn ddwyieithog
· rhoddir/rhoddwyd dolen uniongyrchol i’r dudalen ‘Amdanom ni’
· gwnaed/gwneir pob ymdrech i ddiweddaru’r wefan yn ddyddiol.

5.  Prynu meddalwedd

Derbyniwyd becyn/pecyn diddorol i’w dreialu gan gwmni sy’n arbenigo mewn rhaglenni cyfathrebu electronig yn Llundain.  Bwriedir/Bwriadwyd treialu’r pecyn ar gyfrifiaduron aelodau penodol o staff yn y gwanwyn.  

6.  Unrhyw fater arall

Ni godwyd/chodwyd unrhyw fater arall.

